Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 172/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»Akasztói szikiponty«

EU-nr.: PDO-HU-02410 — 15.2.2018

BOB (X) BGB ( )

1. Betegnelse

»Akasztói szikiponty«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.7. Fisk, bløddyr og skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»Akasztói szikiponty« er en variant af arten almindelig karpe (Cyprinus carpio L.), som udelukkende opdrættes af en klassificeret ungarsk statsanerkendt variant og sælges levende, fersk, kølet eller frossen, når den er mindst to og højst fem somre gammel.

Fiskens alder bestemmes ved at tælle antal somre, der er forløbet fra forårsgydningen til oktober det givne år.

»Akasztói szikiponty« har en lys, grålig gyldengul farve, en langagtig krop og lys orange finner.

Fiskens vægt (levende vægt):

— to somre gammel: mellem 1,5 og 2 kg

— tre somre gammel: mellem 2 og 3,5 kg

— fire somre gammel: mellem 3,5 og 6 kg

— Når den er fem somre gammel, kan den være nået op på mellem 6 og 8 kg.

»Akasztói szikiponty« har følgende egenskaber:

Kødet af »Akasztói szikiponty« har følgende kemiske egenskaber: 25-30 % tørstof, 17-23 % protein, 5-12 % fedt.

Kødet af »Akasztói szikiponty« har følgende organoleptiske egenskaber:

— farve: lys lyserød til bleg rødlig

— lugt: ren, behagelig, let salt, minder om leret sand

— smag og konsistens: ren fiskekødssmag, flaget og kødagtig tekstur, fast, fedtfattig.

3.3. Foder (kun for produkter af animalsk oprindelse) og råvarer (kun for forarbejdede produkter)

Fiskefoderet består af naturligt foder og kraftfoder.

Det naturlige fiskefoder omfatter organismer, der lever i de fiskedamme, der er beliggende i det afgrænsede geografiske område, og udgør 40-50 % af den samlede fodermængde. Det naturlige fiskefoder omfatter zooplankton, hjuldyr (Rotifera), vandlopper, dafnier (Cladocera), orme (Tubifex), dansemyg (Chironomidae) og andre insektlarver, der findes i dammene. Disse organismer sikrer fiskens proteinindtag.

Fisken må fodres med kraftfoder fra det geografiske område i malet eller sigtet form, alene eller i blandinger, f.eks. majs, majssigterester, hvede, hvedesigterester, rughvede, rug, ærter og sorghum. Kraftfoder udgør 50-60 % af den samlede fodermængde. Kraftfoder giver fisken den fornødne energitilførsel.

Ungfisk må i perioden fra maj til oktober efter klækningen (dvs. én sommer gamle) fodres med GMO-frit, komplet tilskudsfoder af naturlig oprindelse, som højst må udgøre 30 % af den samlede fodermængde. Dette særlige tilskudsfoder, som kun må gives, når fisken er én sommer gammel, skal sikre dækningen af det samlede proteinbehov, når den mængde af protein, som de naturlige organismer kan tilføre, ikke er tilstrækkelig for ungfisk i denne alder. Ingredienserne i dette specifikke komplette tilskudsfoder kan ikke alene skaffes ved forsyninger fra det geografiske område, hvorfor foderet kommer fra områder uden for det geografiske område.

Samlet årlig fodermængde fra det geografiske område:

— Når fisken er én sommer gammel: mindst 70 %

— Når fisken er 2-5 somre gammel: 100 %.

Eftersom de karakteristiske kendetegn ved »Akasztói szikiponty« udvikles, når fisken er to somre gammel, påvirker det foder, den får, når den er én sommer gammel, ikke det færdige produktskendetegn.

3.4. Specifikke etaper af produktionen, som skal finde sted i det afgrænsede geografiske område

Den fulde produktionscyklus for »Akasztói szikiponty« finder sted i kommunerne Akasztó og Dunatetétlen.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Produktets farvede logo skal fremgå af emballagen og være mindst 3 cm i diameter. Det runde logo har en blå ring. I den øvre del af denne er betegnelsen »Akasztói szikiponty« trykt, mens den nedre del indeholder den ansøgende sammenslutnings internetadresse. Det dominerende element i midten af logoet er billedet af en fisk med en grålig gyldengul farve og i baggrunden sol, vand og siv. Rettighedshavere må anvende produktlogoet uden begrænsninger.

4. Kort angivelse af det geografiske områdes afgrænsning

»Akasztói szikiponty« produceres i kommunerne Akasztó og Dunatetétlen.

5. Tilknytning til det geografiske område

De middelstore og store damme (0,1-45 ha), hvor »Akasztói szikiponty« avles, opdrættes og opfodres, er omgivet af runde volde og ligger på saltsletter nær Kiskunság Nationalpark i Kiskunság mellem Donau og Tisza. Det samlede damareal er næsten 400 hektar. Saltsletterne, som på nuværende tidspunkt er beskyttede naturområder, blev primært dannet efter reguleringen af Donaus løb, som ændrede den underjordiske afstrømning. Den yderst saltholdige jord, som er skinnende hvid om sommeren på grund af det udfældede salt, er den faktor, som giver de beskyttede naturområder deres geologiske og geomorfologiske værdi.

Dammene blev dannet i disse saltholdige jorde. I fortyndet form skylles størstedelen af den saltholdige trona med ud, når det første damvand drænes, men fisken bevarer en let lugt af frisk salt.

I de saltholdige damme, der anlægges til fiskeopdræt, udgøres undergrunden af et tyndt lag kompakt lerholdigt sand og et lag frugtbart mudder på blot få centimeters tykkelse. Dammenes gennemsnitlige dybde er 70-80 cm. Det årlige antal solskinstimer i det geografiske område ligger på over 2 000 i gennemsnit over 50 år, hvorfor de lavvandede damme hurtigt opvarmes, og den biologiske produktion igangsættes tidligere end i dybere damme.

Kødets rene smag i »Akasztói szikiponty« og den rene, behagelige, let salte lugt, som minder om leret sand, samt farven på finnerne kan tilregnes det naturlige miljø, mens teksturen og det lave fedtindhold i kødet skyldes den menneskelige faktor, dvs. dambrugernes knowhow. Disse faktorer giver tilsammen produktet dets enestående karakter.

Fisk i lavvandede damme har adgang til naturligt foder tidligere og dermed mulighed for at regenerere tidligere og udvikle sig mere jævnt end i dybere damme. De vitaminer og aminosyrer og det naturlige animalske protein, som fisken tilføres fra de organismer, den æder (naturligt foder), har afgørende betydning for udviklingen af »Akasztói szikiponty«.

De fremherskende nordenvinde i det geografiske område skaber ofte bevægelse i vandet helt ned til bunden af de lavvandede damme. Derfor kan der ikke dannes temperaturlagdeling, og iltforsyningen til bunden af dammene er også en fordel for nedbrydende organismer. Dette forebygger produktionen af forgasningsmateriale, hvorved kødet af »Akasztói szikiponty« holdes fri for ubehagelige lugte og stoffer, som ødelægger smagen. Kødets lugt minder om leret sand og har en let salt nuance på grund af det saltholdige vand.

Det er også vigtigt at fremhæve forbindelsen mellem farven på »Akasztói szikiponty« og dammens bund, idet fiskens farve er fuldstændig tilpasset dambundens farve. »Akasztói szikiponty« har udviklet den karakteristiske grålig gyldengule farve og de orange finner for at tilpasse sig den lyse, leret-sandede dambund.

Kvaliteten af »Akasztói szikiponty« skyldes imidlertid ikke kun de usædvanlige egenskaber i det naturlige miljø, men også de lokale fiskeopdrætstraditioner og ‐teknikker.

I de tidlige 2000'ere var der ved hjælp af den eksisterende lokale ekspertise og gennem års opsamlede erfaring blevet perfektioneret en teknologi til udnyttelse af de særlige betingelser i de damme, der var anlagt i de lokale saltholdige områder, til at producere fisk med fedtfattigt, magert kød. I overensstemmelse med teknologien bruges fiskens vægt og vandets temperatur til at bestemme, hvor meget kraftfoder fisken skal gives som en andel af dens kropsvægt med henblik på at holde kødet magert og fedtfattigt. Fisken får rigeligt med naturligt foder i kraft af en permanent forsyning med organisk gødning til hver dam.

Det kræver 2 kg kraftfoder at producere 1 kg »Akasztói szikiponty«, mens litteraturen foreskriver 4-5 kg til almindeligt opdrættet karpe. I dammene i det geografiske område indtages kraftfoderet hurtigt (inden for 4-6 timer), hvorfor fiskens mave udvider sig. I de 18 timer frem til næste fodring skal karpen finde sit eget naturlige foder i dammen. Det kræver imidlertid stor svømmeaktivitet. Den intensive aktivitet gør »Akasztói szikiponty« muskuløs og hindrer dannelse af et fedtlag. Det meget stivelsesholdige kraftfoder giver fisken den energi, den skal have for at bevæge sig rundt, og det naturlige foder giver den det protein, der kræves for at producere fiskekødet. Som følge af den intensive konstante svømmeaktivitet og fodringen med kraftfoder baseret på det metaboliske energibehov bliver »Akasztói szikiponty« muskuløs og kødet derfor meget fedtfattigt (5-12 %) med en flaget, kødagtig tekstur.

Den enestående kvalitet af »Akasztói szikiponty« kan tilregnes det forhold, at de mål for populationsstørrelse, der normalt accepteres i litteraturen, er blevet reduceret betydeligt. De er blevet tilpasset de lokale geografiske betingelser og revideret i produktionsøjemed på grundlag af den naturlige ydelse. Fiskens primære proteinkilde er det naturlige foder, der findes i dammene. Opretholdelsen heraf er den primære opgave i produktionscyklussen, eftersom dette foder sikrer proteinindholdet i fiskekødet og fiskens optimale vækst, hvilket er en af søjlerne i den rene og appetitlige smag. På grundlag af resultaterne af den ugentlige planktonkontrol og testfangsterne hver anden uge tilpasser eksperterne parametrene for produktionsteknologien, tilfører supplerende næringsstoffer, tynder ud i fiskebestanden eller justerer foderdoseringen for konsekvent at opretholde et lavt fedtindhold i fiskekødet på 5-12 %.

»Akasztói szikiponty« opdrættes under næsten naturlige forhold, idet forskningen viser, at kødets vigtigste kendetegn, nemlig fedtindholdet, er meget lig det, som findes hos vilde karper, der lever i naturlige vandområder. Fedtindholdet i kød af karper, der lever under naturlige forhold, er i dette område 5-10 % og kan være så højt som 15-20 % hos fisk opdrættet i andre områder.

De enestående kendetegn ved »Akasztói szikiponty« skyldes egenskaberne i produktionsområdet, foderet, der gives på basis af det metaboliske energibehov, og den unikke produktionsteknologi, som adskiller denne fisk fra karper opdrættet i andre områder.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://gi.kormany.hu/foldrajzi-arujelzok

(1) EUT L 343 af 14.12.2012, s. 1.